Vyf gered ná hospitaaldak ineenstort‘n Gedeelte van die dak by Charlotte Maxeke-hospitaal het op 2 Maart 2017 ineengestort (Foto: ER24) Die Gautengse departement van gesondheid het Donderdagaand gesê vyf mense is beseer toe ŉ gedeelte van die dak van die Charlotte Maxeke Akademiese Hospitaal vroeër die dag inmekaargestort het. Die departement het in ŉ verklaring gesê die beseerdes bestaan uit twee konstruksiewerkers, twee lede van die publiek en een personeellid. “Die voorval het plaasgevind toe private konstruksiewerkers herstelwerk gedoen het aan ŉ gedeelte van ŉ dak wat gelek het,” het die departement gesê. Dr. Gwen Ramokgopa, Gautengse LUR van Gesondheid, was op die toneel en het die publiek gerusgestel dat die voorval beperk is tot die hoofingang na die hospitaal en nie ŉ bedreiging is vir die res van die instelling nie. Geen lewensverliese is aangemeld nie. Maroela Media het vroeër berig die dak het Donderdagmiddag by die hospitaal in Parktown, Johannesburg, ineengestort. Reddingspanne moes van spesiale toerusting gebruik maak om verskeie punte van die gebou te stabiliseer vir verdere veiligheid. Die reddingspanne het van ŉ honde-eenheid gebruik om te bepaal waar persone moontlik onder die puin vasgekeer is. Verskeie paramedici was op die toneel om die beseerdes te behandel. Die betrokke gebied is afgesper vir verdere ondersoek. Jack Bloom, woordvoerder van die Demokratiese Alliansie, het gesê die hele hospitaal moet dringend ondersoek word om te bepaal of dit veilig is. Hy het gesê hy het vantevore al die kwessie oor die strukturele defekte op die gebou se vyfde vloer aangeroer. Volgens hom benodig die vloer minstens R50 miljoen se dringende herstelwerk. “Die personeel by die hospitaal is vantevore gewaarsku oor dakke wat lek en ander strukturele probleme in die gebou.”